ประกันสังคม พร้อมดูแลช่วงเทศกาลสงกรานต์ หากผู้ประกันตนเจ็บป่วยฉุกเฉินรักษาฟรีทุกโรงพยาบาล
นางสาวปาริฉัตร จันทร์อำไพ รองโฆษกสำนักงานประกันสังคม กล่าวว่า ในช่วงเทศกาลสงกรานต์วันหยุดยาวปีนี้ ผู้ประกันตนเดินทางท่องเที่ยว หรือเดินทางกลับภูมิลำเนา หากเกิดเจ็บป่วยฉุกเฉินนอกสถานที่ที่โรงพยาบาลกำหนดสิทธิ์ สามารถเข้ารับการรักษาตัวในโรงพยาบาลที่อยู่ใกล้ที่สุดได้ทันที โดยหากเข้ารับการรักษาในโรงพยาบาลของรัฐ ก็จะไม่มีค่าใช้จ่ายส่วนเกินและไม่ต้องสำรองจ่ายก่อน โดยสามารถเข้ารับการรักษาได้ใน 72 ชั่วโมง อาทิ ปวดท้อง เป็นไข้ กรณีเข้ารับการรักษาในโรงพยาบาลเอกชน ซึ่งจะแบ่งเป็นกรณีสีแดง สีเหลือง และสีเขียว ซึ่งกรณีฉุกเฉินที่เป็นอันตรายต่อชีวิต สามารถเข้ารับการรักษาในโรงพยาบาลเอกชน ตามกรณี UCEP โดย 72 ชั่วโมงแรกไม่มีค่าใช้จ่ายส่วนเกิน นอกจากนี้ สำนักประกันสังคมยังดูแลครอบคลุมกรณีฉุกเฉินสีเหลืองคือ กรณีไม่ถึงแก่ชีวิตแต่จำเป็นต้องได้รับการรักษา ก็สามารถเข้ารับการรักษาในโรงพยาบาลเอกชนได้ เพื่อไม่ให้เสียค่าใช้จ่ายให้ญาติรีบแจ้งโรงพยาบาลตามสิทธิ์ของผู้ประกันตนทันที เพื่อไม่ให้มีค่าใช้จ่ายส่วนเกิน โดยโรงพยาบาลตามสิทธิ์จะรับผิดชอบค่ารักษาพยาบาล ทั้งนี้ 72 ชั่วโมงแรกสามารถเบิกกับสำนักงานประกันสังคมตามหลักเกณฑ์และอัตราที่กำหนด ส่วนกรณีที่จำเป็นจะต้องส่งตัวไปรักษาต่อ ไม่ว่าจะเป็นค่ารถ ค่าเดินทาง โรงพยาบาลตามสิทธิ์ของผู้ประกันตนจะรับผิดชอบค่าใช้จ่ายทั้งหมด อย่างไรก็ตาม กรณีเข้าไปรักษาในโรงพยาบาลเอกชนและไม่ได้มีการแจ้งโรงพยาบาลตามสิทธิ์ โดยมีค่าใช้จ่ายเกิดขึ้น ผู้ประกันตนสามารถนำใบเสร็จมาเบิกเงินคืนกับสำนักงานประกันสังคมได้ตามหลักเกณฑ์และอัตราที่กำหนดรองโฆษกสำนักงานประกันสังคม กล่าวย้ำว่า สิทธิประโยชน์นี้สำหรับผู้ประกันตนมาตรา 33 และมาตรา 39 ที่ส่งเงินสมทบมาแล้วไม่น้อยกว่า 3 เดือน ภายในระยะเวลา 15 เดือนก่อนเดือนที่ประสบอันตรายหรือเจ็บป่วย ทั้งนี้ ผู้ประกันตนสามารถใช้บัตรประชาชนเพียงเดียวในการเข้ารับบริการในโรงพยาบาล หากมีข้อสงสัยสอบถามข้อมูลเพิ่มเติมที่ สายด่วน 1506 กด 1 ให้บริการ 24 ชั่วโมง